«Այն կարծրատիպերը, որոնք ձեւավորված են պետության առաջին դեմքի տիկնոջ շուրջ՝ գերազանցեցին իմ բոլոր պատկերացումները: Այս երկու ամսվա ընթացքում մարդիկ ինձ վերաբերվեցին կնոջ, որը կարող է թաքուն ազդել ամուսնու քաղաքական որոշումների վրա, միջնորդի, որ ամուսինն ընդունի այս կամ այն անձնավորությանը կամ հավանություն տա նրանց առաջարկություններին: Մարդիկ ինձ վերաբերվեցին որպես կնոջ, որը կարող է ներքին կարգով միջնորդել, որպեսզի ծանոթները, ծանոթների ծանոթները եւ նրանց ծանոթներն աշխատանքի անցնեն նախարարություններում: Ես ինձ զգացի կին, որից զգուշավորություն են զգում կառավարության շատ անդամներ, իսկ ինձ մտերիմ լինելը համարվում է առավելություն՝ անձնական հարցերը լուծելու համար: Պետք է խոստովանեմ, որ այս զգացումը խիստ հիասթափեցնող էր: Ես խնդրում եմ, որ այստեղ ասվածն ընդունել ի գիտություն, հիմնադրամի գործունեությունից ավելի որեւէ դերակատարություն ինձ չվերագրել եւ որեւէ ակնկալիք չունենալ: Ես չունեմ սիրած դերասաններ, երգիչներ, երգչուհիներ: Չեմ պատրաստվում մարդկանց աշխատանքի տեղավորելու միջնորդություններ անել: Էական չէ, թե ով քանի անգամ է ինձ հետ սուրճ խմել, այդ հանգամանքը նրա կյանքում ոչինչ չի փոխելու: Ես չեմ պատրաստվում ինձ շրջապատել պալատական շքախմբով»,- նշեց նա: